B4-0640, 0641, 0718 και 0720/95

Ψήφισμα σχετικά με τις διμερείς συμφωνίες για το «άνοιγμα των ουρανών» που συνήφθησαν ανάμεσα σε ορισμένα κράτη μέλη της Ευρωπαϊκής Ένωσης και τις Ηνωμένες Πολιτείες της Αμερικής

Το Ευρωπαϊκό Κοινοβούλιο,

- έχοντας υπόψη την τρίτη δέσμη μέτρων ελευθέρωσης των εναέριων μεταφορών (CΟΜ(91)0275) (( ΕΕ C 258 της 04.10.1991.)),

- έχοντας υπόψη το ψήφισμά του της 16ης Νοεμβρίου 1993, σχετικά με τις σχέσεις με τρίτες χώρες στον τομέα των εναέριων μεταφορών (( ΕΕ C 329 της 06.12.1993, σ. 72.)),

- έχοντας υπόψη τη γνωμοδότησή του της 22ας Απριλίου 1994 σχετικά με την τροποποιημένη πρόταση απόφασης του Συμβουλίου περί θέσπισης διαδικασίας διαβούλευσης και εξουσιοδότησης όσον αφορά τις συμφωνίες σχετικά με τις εμπορικές σχέσεις των κρατών μελών με τρίτες χώρες στον τομέα της αεροπορίας (( ΕΕ C 128 της 09.05.1994, σ. 512.)),

- έχοντας υπόψη το ψήφισμά του της 14ης Φεβρουαρίου 1995 σχετικά με την ανακοίνωση της Επιτροπής με τίτλο: «Η ευρωπαϊκή πολιτική αεροπορία προς καλύτερους ορίζοντες» (( ΣΠ της ημερομηνίας αυτής, Μέρος ΙΙ.)),

A. επισημαίνοντας ότι η Επιτροπή έχει δικαίωμα να αναλαμβάνει δράση σχετικά με διμερείς συμφωνίες που έχουν επίδραση στο κοινοτικό δίκαιο,

B. λαμβάνοντας υπόψη ότι οι διμερείς συμφωνίες μεταξύ των ΗΠΑ και ορισμένων κρατών μελών θα μπορούσαν να επιτρέψουν σε αμερικανικές εταιρείες την πρόσβαση σε ενδοευρωπαϊκές αεροπορικές γραμμές χωρίς να προσφέρεται σε αντάλλαγμα σε ευρωπαϊκές εταιρείες το δικαίωμα καμποτάζ μεταξύ αμερικανικών πόλεων,

Γ. εκτιμώντας ότι επιβάλλεται ένα κοινό διάβημα στον τομέα αυτό, το οποίο θα έπρεπε να στηρίζεται σε γενικές αρχές όπως: η αμοιβαιότητα, η αποφυγή διακρίσεων, η ισοδυναμία των πλεονεκτημάτων, ο θεμιτός ανταγωνισμός, η προστασία των καταναλωτών, η προστασία του περιβάλλοντος, η αυξημένη ασφάλεια και ο σεβασμός των οικονομικών συμφερόντων όλων των κρατών μελών, αρχές οι οποίες θα εξασφάλιζαν παράλληλα καλές κοινωνικές συνθήκες και υποχρεώσεις δημοσίου οργανισμού για την παροχή αεροπορικών υπηρεσιών στις απομακρυσμένες περιφέρειες,

Δ. επισημαίνοντας ότι τα κράτη μέλη έχουν τη νομική υποχρέωση, κατά τις διαπραγματεύσεις για τη σύναψη διμερών συμφωνιών, να εξασφαλίζουν ότι δεν παραβιάζεται η κοινοτική νομοθεσία, συμπεριλαμβανομένης της τρίτης δέσμης μέτρων για την ελευθέρωση της αγοράς,

1. εκφράζει τη λύπη του για το γεγονός ότι η Ευρωπαϊκή Ένωση δεν έχει κοινή πολιτική σε ό,τι αφορά τις εξωτερικές συμφωνίες στον τομέα της πολιτικής αεροπορίας[semigr ]

2. εκφράζει το φόβο ότι η τρίτη δέσμη μέτρων σχετικά με την εγκαθίδρυση της εσωτερικής αγοράς στον τομέα της πολιτικής αεροπορίας, η οποία θα τεθεί σε ισχύ την 1η Απριλίου 1997, ενδέχεται να τεθεί εν κινδύνω από τις σωρευτικές επιπτώσεις των διμερών συμφωνιών που έχουν συναφθεί μεταξύ κρατών μελών και των ΗΠΑ[semigr ]

3. καλεί την Επιτροπή να του υποβάλει επειγόντως έκθεση σχετικά με τον αντίκτυπο που θα έχουν οι διμερείς συμφωνίες για το «άνοιγμα των ουρανών» στο ευρωπαϊκό δίκαιο και στην πρόσβαση αμερικανικών εταιρειών στην ευρωπαϊκή αγορά[semigr ]

4. καλεί την Επιτροπή και το Συμβούλιο να λάβουν τα αναγκαία μέτρα προκειμένου να αποφευχθεί περαιτέρω αρνητική επίδραση των συμφωνιών αυτών στην ασφάλεια, τα κοινωνικά και τα περιβαλλοντικά προβλήματα στον τομέα αυτό[semigr ]

5. υπογραμμίζει ότι κάθε διμερής συμφωνία μεταξύ της Ευρωπαϊκής Ένωσης και τρίτης χώρας πρέπει να καλύπτει τομείς όπως το άνοιγμα των δικαιωμάτων καμποτάζ στις ξένες αεροπορικές εταιρείες σε βάση αμοιβαιότητας[semigr ]

6. ζητεί να δοθεί εντολή στην Επιτροπή να προβεί στην επεξεργασία οδηγιών διαπραγμάτευσης στην προοπτική της σύναψης συμφωνίας για την πολιτική αεροπορία με τις ΗΠΑ, τις χώρες της Κεντρικής και Ανατολικής Ευρώπης και την Ελβετία[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών, των Ηνωμένων Πολιτειών, των χωρών της Κεντρικής και Ανατολικής Ευρώπης και της Ελβετίας.